Sólveig Anna Jónsdóttir formaður Eflingar stýrði mótmælafundi fyrir utan Hús atvinnulífsins þar sem skrifstofur viðsemjenda þeirra í Samtökum atvinnulífsins eru til húsa . Sólveig Anna Jónsdóttir formaður Eflingar segir félagið Eldum rétt hafa nýtt sér bágindi verkafólks frá ríkjum austurhluta Evrópu þar sem laun eru mun lægri en hér á landi . Í tilkynningu frá félaginu segir að þjónustukaup Eldum rétt af starfsmannaleigunni Menn í vinnu hafi verið margfalt umfangsmeiri en framkvæmdastjóri þess hafi sagt . Starfsmannaleigan hefur verið kærð til Héraðssaksóknara fyrir mansal og fleiri gróf brot . Henni hefur að auki , ásamt Eldum rétt , verið stefnt fyrir Héraðsdóm . Segir Eflig að Eldum rétt neiti enn , eitt notendafyrirtækja , að rétta hlut rúmenskra verkamanna sem þjónustuðu fyrirtækið á sama tíma og þeir hafi orðið fyrir því sem félagið kallar gróf réttindabrot . Í dómsskjölum sem fram hafa komið vegna stefnu rúmenskra verkamanna gegn fyrirtækinu Eldum rétt segir Efling að fram komi að framkvæmdastjóri fyrirtækisins , Kristófer Júlíus Leifsson , hafi farið með ósannindi í fjölmiðlum fyrr á þessu ári um viðskipti fyrirtækisins við starfsmannaleiguna . Hann sagði Eldum rétt aðeins hafa leigt fjóra menn af starfsmannaleigunni Menn í vinnu í fjóra daga en Efling segir að hið rétta sé að Eldum rétt leigði mennina í þrjár til fjórar vikur , sem og að mennirnir hafi ekki verið fjórir heldur sex . Starfsmannaleigan Menn í vinnu er nú í gjaldþrotaskiptum eftir umfjöllun fréttaskýrinarþáttarins Kveiks í Ríkissjónvarpinu þar sem sagt var að félagið stæði í brotastarfsemi . Efling er með 48 útistandandi launakröfur á hendur þrotabúi Manna í vinnu og kærði auk þess Menn í vinnu til Héraðssaksóknara 21. ágúst 2019 fyrir umfangsmikla brotastarfsemi , þar á meðal mansal og nauðungarvinnu . Mennirnir kallaðir „ vöruheiti “ Umrædd dómsskjöl eru sögð sýna með óyggjandi hætti að þrír verkamenn frá Mönnum í vinnu unnu í fjórar vikur hjá Eldum rétt og einn í þrjár viku . Þetta megi sjá í tímaskýrslum sem lögmannsstofa Eldum rétt lagði sjálf fram . Reikningur frá starfsmannaleigunni til Eldum rétt sýnir fram á hið sama , en þar eru nöfn verkamannanna og talin upp undir liðnum „ vöruheiti “ . Þetta stangast á við þau ummæli framkvæmdastjóra Eldum rétt , sem hann lét hafa eftir sér í Stundinni 2. júlí , að málið snerist um „ starfsmenn sem unnu bara í fjóra daga hjá okkur “ . Í samtali við Vísi 3. júlí sagði Kristófer mennina aftur hafa „ unnið hjá Eldum rétt í gegnum Menn í vinnu í samtals fjóra daga á tveggja til fjögurra vikna tímabili í janúar og febrúar “ og ræddi í viðtölum við Mbl.is og RÚV endurtekið um „ fjóra daga “ . Kristófer vísaði til umræddra „ fjögurra daga “ sem rök fyrir því að kröfur mannanna , sem urðu fyrir umfangsmiklum brotum meðan þeir unnu fyrir Eldum rétt , væru óhóflegar og brotin sem þeir urðu fyrir meðan þeir gegndu störfum fyrir Eldum rétt léttvæg . Lét hann að því liggja að Eldum rétt hafi leigt mennina í góðri trú og varpaði ábyrgð á Vinnumálastofnun . Eldum rétt er í hópi þriggja notendafyrirtækja sem leigðu starfsmenn af Mönnum í vinnu í upphafi árs 2019 undir keðjuábyrgð , þó fjallað hefði verið um starfsmannaleiguna í Kveik RÚV nokkrum mánuðum fyrr . Öll fyrirtækin nema Eldum rétt féllust á að rétta hlut starfsmanna án dómsmáls , eftir að Efling sendi kröfubréf fyrir þeirra hönd í apríl 2019 á fyrirtækin . Reynt á keðjuábyrgð með stefnu Efling fékk lögmannsstofuna Rétt til að reka málið fyrir hönd starfsmannanna , sem allir eru rúmenskir að uppruna og félagsmenn í Eflingu . Stefna á hendur Mönnum í vinnu , forsvarsmönnum Manna í vinnu persónulega og Eldum rétt var lögð fram í Héraðsdómi Reykjavíkur 27. júní 2019 . Í málinu hefur í fyrsta sinn verið látið reyna á svokallaða „ keðjuábyrgð “ notendafyrirtækja starfsmannleiga fyrir dómi . Samkvæmt keðjuábyrgð ber fyrirtæki sem leigir starfsmenn af starfsmannaleigu fulla ábyrgð á að starfskjör þeirra séu í samræmi við öll lágmarksréttindi á íslenskum vinnumarkaði og ekki lakari en þau hefðu verið í beinni ráðningu . Laun gufa upp í óeðlilegum frádráttarliðum Stefnan á hendur Eldum rétt , Mönnum í vinnu og forsvarsmönnum Manna í vinnu er vegna vangoldinna launa , ólögmæts frádráttar , nauðungarvinnu og vanvirðandi meðferðar gegn verkamönnunum fjórum . Starfsmannaleigan er sögð hafa nýtt sér fákunnáttu og bágindi mannanna til að brjóta á þeim á margvíslegan hátt , en þannig var hægt að leigja þá út ódýrara en ella til notendafyrirtækja á borð við Eldum rétt . Mennirnir eru sagðir hafa verið látnir sæta óeðlilegum frádrætti af launum , meðal annars yfir 70 þúsund krónur á mánuði fyrir koju í herbergi í iðnaðarhúsnæði þar sem allt að 8 menn gistu saman . Fjöldi og umfang annarra vafasamra frádráttarliða var slíkur að mennirnir hafi fengið lítil sem engin raunveruleg laun útborguð fyrir vinnu sína . Dómara hefur verið úthlutað í málinu og verður næsta þinghald 23. janúar næstkomandi . „ Eldum rétt nýttu sér bágindi verkafólks frá Austur-Evrópu í gegnum það sem ég tel réttast að kalla einhvers konar mansalshring , rekinn af alræmdum síbrotamönnum í starfsmannaleigubransanum . Framkvæmdastjórinn laug svo að fjölmiðlum í stað þess að fallast á boð um að rétta hlut þeirra , “ sagði Sólveig Anna Jónsdóttir formaður Eflingar með vísun í samningaviðræður Eflingar við Eldum rétt í júní og júlí 2019 . „ Eldum rétt er á harðahlaupum undan sannleikanum í þessu máli , “ sagði Viðar Þorsteinsson framkvæmdastjóri Eflingar . „ Málflutningur Eldum rétt í þessu máli hefur frá byrjun einkennst af undanbrögðum , ólíkt hinum notendafyrirtækjunum sem öll hafa verið fús að gangast við ábyrgð sinni . Viðbrögð þeirra eru til sóma . Það er hins vegar óbragð af Eldum rétt . “ Stjórnendur Manna í vinnu ráku áður starfsmannaleiguna Verkleiguna sem fór í gjaldþrot vegna metfjölda launakrafna frá Eflingu í maí 2018 . Fjallað var ítarlega um Menn í vinnu í umfjöllum Kveiks á RÚV í október 2018 undir heitinu „ Svarta hliðin á íslenskum vinnumarkaði . “ Sömu stjórnendur reka í dag starfsmannaleiguna Seiglu ehf. undir nýrri kennitölu .